Prečišćeni tekst Pravilnika o bližim uslovima za pružanje i korišćenje, normativima i minimalnim standardima usluge smještaja odraslih i starih lica obuhvata sljedeće propise:
1. Pravilnik o bližim uslovima za pružanje i korišćenje, normativima i minimalnim standardima usluge smještaja odraslih i starih lica ("Službeni list Crne Gore", br. 058/14 od 29.12.2014),
2. Pravilnik o izmjeni Pravilnika o bližim uslovima za pružanje i korišćenje, normativima i minimalnim standardima usluge smještaja odraslih i starih lica ("Službeni list Crne Gore", br. 021/16 od 25.03.2016),
3. Pravilnik o izmjenama Pravilnika o bližim uslovima za pružanje i korišćenje, normativima i minimalnim standardima usluge smještaja odraslih i starih lica ("Službeni list Crne Gore", br. 015/18 od 09.03.2018),
4. Pravilnik o izmjenama i dopunama Pravilnika o bližim uslovima za pružanje i korišćenje, normativima i minimalnim standardima usluge smještaja odraslih i starih lica ("Službeni list Crne Gore", br. 065/19 od 02.12.2019), u kojima je naznačen njihov dan stupanja na snagu.
PRAVILNIK
O BLIŽIM USLOVIMA ZA PRUŽANJE I KORIŠĆENJE, NORMATIVIMA I MINIMALNIM STANDARDIMA USLUGE SMJEŠTAJA ODRASLIH I STARIH LICA
("Službeni list Crne Gore", br. 058/14 od 29.12.2014, 021/16 od 25.03.2016, 015/18 od 09.03.2018, 065/19 od 02.12.2019)
Predmet
Član 1
Ovim pravilnikom propisuju se bliži uslovi za pružanje i korišćenje, normativi i minimalni standardi usluge smještaja odraslih i starih lica.
Upotreba rodno osjetljivog jezika
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Smještaj odraslih i starih lica
Član 3
Usluga smještaja odraslih i starih lica pruža se korisnicima kojima je neophodna zaštita i podrška za život u bezbjednom okruženju, kao i podrška za održanje ili unaprjeđenje kvaliteta života.
Korisnici usluge smještaja
Član 4
Usluga smještaja obezbjeđuje se odraslom i starom licu:
   1) sa invaliditetom;
   2) koje je žrtva zanemarivanja, zlostavljanja, eksploatacije i nasilja u porodici ili kod kojeg postoji opasnost da će postati žrtva;
   3) koje je beskućnik; i
   4) kojem je usljed posebnih okolnosti i socijalnog rizika potreban odgovarajući oblik socijalne zaštite.
Standardi usluge
Član 5
Pružalac usluge smještaja (u daljem tekstu: pružalac usluge) dužan je da obezbijedi:
   1) odgovarajući stambeni prostor;
   2) materijalne uslove;
   3) smještaj u skladu sa polom korisnika;
   4) ishranu i dostupnost zdravstvenih usluga;
   5) održavanje lične higijene i higijene prostora;
   6) sigurno okruženje;
   7) razvoj potencijala i osnaživanje korisnika; i
   8) izolaciju preminulih korisnika.
Odgovarajući stambeni prostor
Član 6
Stambeni prostor, treba da:
   1) je u naseljenom mjestu;
   2) ima priključak na električnu, vodovodnu, kanalizacionu i telefonsku mrežu;
   3) ima obezbijeđeno grijanje i provjetravanje;
   4) ima prirodno provjetravanje i osvjetljenje;
   5) ima podove od neklizajućeg materijala; i
   6) ima dostupne zelene i rekreativne površine.
Stambeni prostor iz stava 1 ovog člana treba da ima: sobe za korisnike, kupatilo, dnevni boravak, prostor za ručavanje, prostor za organizovanje radno-okupacionih i drugih zajedničkih sadržaja i prostoriju za izolaciju preminulih korisnika.
Soba za korisnike treba da ima:
   1) razmak između ležajeva koji omogućava nesmetano funkcionisanje korisnika; i
   2) površinu od najmanje 4 m2 po korisniku.
Dnevni boravak treba da ima obezbijeđen priključak na TV mrežu, mogućnost korišćenja interneta i najmanje 2 m2 površine po korisniku.
Prostor za ručavanje za korisnike iz člana 4 stav 1 tačka 1 ovog pravilnika treba da ima najmanje 80m2.
Prostor za ručavanje za korisnike iz člana 4 stav 1 tač. 2, 3 i 4 ovog pravilnika treba da ima najmanje 1,5 m2 površine po korisniku.
Prostor za organizovanje radno-okupacionih i drugih zajedničkih sadržaja treba da ima najmanje 30 m2.
Materijalni uslovi
Član 7
Soba za korisnike iz člana 4 stav 1 tač. 2, 3 i 4 ovog pravilnika treba da ima: zidni sat, kalendar, korpu za otpatke od nezapaljivog materijala, a za svakog korisnika krevet opremljen odgovarajućom posteljinom, noćni ormarić i garderobni ormar sa policom koji ima mogućnost zaključavanja.
Soba za korisnike iz člana 4 stav 1 tačka 1 ovog pravilnika treba da ima garderobni ormar sa policom i za svakog korisnika krevet opremljen odgovarajućom posteljinom i noćni ormarić.
Za korisnike sa otežanim kretanjem obezbijeđena je oprema koja omogućava serviranje hrane u krevetu, paravan, mušema i posude za obavljanje fizioloških potreba.
Prostor za dnevni boravak treba da ima: potreban broj mjesta za sjedenje, TV aparat, pribor za društvene igre, zidni sat i kalendar.
Prostor za ručavanje treba da je opremljen odgovarajućom opremom.
Prostor za organizovanje radno-okupacionih i drugih zajedničkih sadržaja, treba da ima: sto, stolice, ormar i opremu koja odgovara potrebama korisnika.
Smještaj u skladu sa polom korisnika
Član 8
Smeštaj u sobi za korisnike obezbjeđuje se za najviše četiri korisnika istog pola.
Korisnicima koji su u bračnoj, odnosno vanbračnoj zajednici smještaj se obezbjeđuje u istoj sobi.
Ishrana i dostupnost zdravstvenih usluga
Član 9
Pružalac usluge dužan je da korisniku obezbijedi:
   1) tri obroka dnevno i dvije užine;
   2) dostupnost zdravstvenih usluga; i
   3) njegu za vrijeme bolesti.
Održavanje lične higijene i higijene prostora
Član 10
Pružalac usluge dužan je da korisniku obezbijedi:
   1) sredstva za ličnu higijenu;
   2) održavanje higijene prostora;
   3) čistu posteljinu i peškire;
   4) svakodnevno čišćenje prostorija;
   5) pranje i peglanje ličnog, posteljnog rublja i odjeće, prema potrebi, a najmanje jednom u sedam dana.
Sigurno okruženje
Član 11
Pružalac usluge dužan je da korisniku obezbijedi:
   1) proceduru o posjetama i sprječavanju ulaska neovlašćenih lica;
   2) nadzor pri obavljanju dnevnih aktivnosti i ulasku i izlasku korisnika;
   3) zaključavanje ulaznih vrata tokom noći i u visoko rizičnim situacijama;
   4) proceduru o primjeni neophodnih mjera u cilju sprječavanja korisnika od povrjeđivanja, samopovrjeđivanja i nanošenja materijalne štete; i
   5) proceduru o mjerama i aktivnostima za sprječavanje incidentnih događaja koji mogu da ugroze njegovu bezbjednost i život.
Razvoj potencijala i osnaživanje korisnika
Član 12
Pružalac usluge dužan je da korisniku obezbijedi:
   1) podršku u ostvarivanju kontakata sa porodicom i drugim licima važnim za korisnika;
   2) radno-okupacione i slične aktivnosti;
   3) organizovanje slobodnog vremena i kulturno-zabavnih i sportskih sadržaja, u skladu sa interesovanjima i potrebama korisnika;
   4) razvoj vještina samozaštite i pomoći;
   5) razvoj vještina i znanja potrebnih za život van smještaja; i
   6) relaksaciju i rekreaciju.
Podrška korisniku
Član 13
Podrška korisniku određuje se u odnosu na sposobnost neposredne brige o sebi i učestvovanje u aktivnostima života u zajednici, a razvrstava se u četiri stepena.
Stepeni podrške
Član 14
Podrška prvog stepena pruža se korisniku koji nije sposoban da se samostalno brine o sebi i uključi u aktivnosti dnevnog života u zajednici.
Podrška drugog stepena pruža se korisniku koji može da brine o sebi i da se uključi u aktivnosti dnevnog života u zajednici uz pomoć drugog lica.
Podrška trećeg stepena pruža se korisniku koji može da brine o sebi i da se uključi u aktivnosti dnevnog života u zajednici uz nadzor i podršku drugog lica.
Podrška četvrtog stepena pruža se korisniku koji može samostalno, odnosno uz podsjećanje da obavlja sve životne aktivnosti.
Prijem korisnika
Član 15
Prilikom prijema korisnika Centar za socijalni rad (u daljem tekstu: Centar), pružaocu usluge dostavlja sljedeću dokumentaciju za korisnika:
   1) rješenje o smještaju;
   2) kopiju lične karte;
   3) zdravstveni karton;
   4) zdravstvenu knjižicu;
   5) izvještaj o zdravstvenom stanju; i
   6) za lica lišena poslovne sposobnosti rješenje o starateljstvu, odnosno odluku o produženju roditeljskog prava.
Ako se prijem obezbjeđuje u slučaju usluge neodložne intervencije, Centar je dužan da dostavi dokumentaciju iz stava 1 ovog člana u roku od pet dana od dana smještaja.
Pružalac usluge prilikom prijema korisnika popunjava upitnik za korisnika i prijemni list zdrastvene njege na obrascima S-U i S-ZN, koji su sastavni dio ovog pravilnika.
Priprema korisnika
Član 16
Priprema korisnika obuhvata:
   1) razgovor sa korisnikom i osnaživanje za prihvatanje promjene;
   2) informisanje korisnika o načinu života kod pružaoca usluge;
   3) upoznavanje korisnika sa korisnicima i zaposlenim; i
   4) izbor boravišne jedinice i sobnog druga.
U pripremi korisnika može učestvovati njegov zakonski zastupnik i druga lica važna za korisnika.
Individualni plan rada sa korisnikom
Član 17
Pružalac usluge izrađuje individualni plan rada sa korisnikom na osnovu individualnog plana usluga Centra, u roku od sedam dana od dana prijema korisnika.
Ako korisnik koristi uslugu na osnovu rješenja Centra, u izradi individualnog plana iz stava 1 ovog člana učestvuje Centar, pružalac usluge, korisnik odnosno njegov zakonski zastupnik, članovi njegove porodice i druga lica važna za korisnika.
Ako korisnik koristi uslugu na osnovu ugovora o korišćenju usluge, u izradi individualnog plana iz stava 1 ovog člana učestvuje pružalac usluge, korisnik odnosno njegov zakonski zastupnik, članovi njegove porodice i druga lica važna za korisnika.
Sadržina individualnog plana iz stava 1 ovog člana data je na obrascu S-IPR, koji je sastavni dio ovog pravilnika.
Ponovni pregled
Član 18
Ponovni pregled vrši se u skladu sa rokovima iz individualnog plana rada sa korisnikom, najmanje jednom u toku godine.
Na osnovu rezultata ponovnog pregleda sačinjava se zaključak i izvještaj o korisniku na obrascima S-ZPP i S-IK, koji su sastavni dio ovog pravilnika.
Izvještavanje o korisniku
Član 19
Pružalac usluge izvještava Centar o korisniku, u rokovima utvrđenim induvidualnim planom rada sa korisnikom.
Interna evaluacija
Član 20
Pružalac usluge dužan je da najmanje jednom godišnje sprovodi evaluaciju kvaliteta pruženih usluga, koja uključuje ispitivanje korisnika, članova njegove porodice i drugih lica važnih za korisnika.
Stručni radnici i stručni saradnici
Član 21
Pružalac usluge smještaja odraslih i starih lica iz člana 4 ovog pravilnika treba da ima:
   1) do 30 korisnika - jednog stručnog radnika na osnovnim stručnim poslovima; od 30 do 100 korisnika dva stručna radnika na osnovnim stručnim poslovima odnosno po jednog stručnog radnika na osnovnim stručnim poslovima na svakih daljih 100 korisnika;
   2) od 200 do 300 korisnika - jednog stručnog radnika na poslovima doktora medicine, odnosno na svakih daljih 150 korisnika jednog stručnog radnika na poslovima medicine;
   3) najmanje jednog stručnog radnika na poslovima radno-okupacionog terapeuta;
   4) jednog stručnog radnika na pravnim poslovima.
Pružalac usluge smještaja odraslih i starih lica iz člana 4 stav 1 tačka 1 ovog pravilnika treba da ima:
   1) do 150 korisnika - tri stručna radnika na osnovnim stručnim poslovima, odnosno jednog stručnog radnika na osnovnim stručnim poslovima, na svakih daljih 100 korisnika;
   2) do 70 korisnika sa prvim i drugim stepenom podrške - sedam stručnih radnika na poslovima radno-okupacionog terapeuta, odnosno na svakih daljih 10 korisnika jednog stručnog radnika na poslovima radno-okupacionog terapeuta;
   3) do 50 korisnika sa trećim stepenom podrške - tri stručna radnika na poslovima radno-okupacionog terapeuta, odnosno na svakih daljih 15 korisnika jednog stručnog radnika na poslovima radno-okupacionog terapeuta;
   4) do 70 korisnika sa prvim i drugim stepenom podrške - dva stručna saradnika, odnosno na svakih daljih 70 korisnika jednog stručnog saradnika;
   5) do 50 korisnika sa trećim stepenom podrške - jednog stručnog saradnika, odnosno na svakih daljih 50 korisnika jednog stručnog saradnika; i
   6) jednog stručnog radnika na pravnim poslovima.
Finansijsko-administrativni i tehnički poslovi
Član 22
Obavljanje finansijsko-administrativnih, tehničkih i drugih poslova bliže se uređuje aktom o unutrašnjoj organizaciji i sistematizaciji pružaoca usluge.
Evidencija
Član 23
Pružalac usluge dužan je da vodi evidenciju o korisnicima, isplati novčanih sredstava i ličnim stvarima korisnika, na obrascima S-EK, S-ENS i S-ELS, koji su sastavni dio ovog pravilnika.
Dosije korisnika
Član 24
Za svakog korisnika formira se Dosije korisnika.
U Dosije korisnika ulažu se svi zahtjevi, rješenja i drugi podaci o korisniku najkasnije 30 dana od dana otvaranja rada na slučaju.
Omot Dosijea iz stava 1 ovog člana dat je na obrascu PU-D, koji je sastavni dio ovog pravilnika.
Knjiga dnevnih događaja
Član 25
Pružalac usluge dužan je da vodi knjigu dnevnih događaja.
Knjiga dnevnih događaja iz stava 1 ovog člana vodi se na obrascu S-KDD, koji je sastavni dio ovog pravilnika.
Knjiga aktivnosti na osiguranju bezbjednosti
Član 26
Pružalac usluge dužan je da vodi knjigu aktivnosti na osiguranju bezbjednosti korisnika.
Knjiga aktivnosti na osiguranju bezbjednosti korisnika iz stava 1 ovog člana vodi se na obrascu S-KB, koji je sastavni dio ovog pravilnika.
List praćenja
Član 27
Pružalac usluge dužan je da vodi list praćenja.
List praćenja iz stava 1 ovog člana dat je na obrascu S-LP, koji je sastavni dio ovog pravilnika.
Prestanak važenja
Član 28
Danom stupanja na snagu ovog pravilnika prestaju da važe odredbe člana 3 stav 1 tačka 2, člana 5 stav 6, člana 6 stav 1 alineja 4 i 5, člana 7 stav 3, člana 8 stav 1 tačka 3 i čl. 15, 16 i 17 Odluke o uslovima koje moraju da ispunjavaju ustanove socijalne i dječje zaštite za obavljanje redovne djelatnosti ("Službeni list SRCG", broj 48/90).
Stupanje na snagu
Član 29
Ovaj pravilnik stupa na snagu osmog dana od dana objavljivanja u "Službenom listu Crne Gore".
NAPOMENA IZDAVAČA:
Priloge koji su sastavni dio ovog propisa možete pogledati ovdje.